b'\n_START_ARTICLE_\nNagasaki\n_START_SECTION_\nKr\xc5\xa1\xc4\x8danski Nagasaki\n_START_PARAGRAPH_\nNagasaki je bil majhna in nepomembna ribi\xc5\xa1ka vasica s samotnim pristanom, dokler ni pri\xc5\xa1el v stik s portugalskimi raziskovalci leta 1543. Med njimi je bil Fern\xc3\xa3o Mendes Pinto, ki je pri\xc5\xa1el iz Sagresa (pokrajina Algarve), na portugalski ladji, ki je pristala v bli\xc5\xbeini Tanega\xc5\xa1ime._NEWLINE_Kmalu zatem so portugalske ladje za\xc4\x8dele jadrati na Japonsko na svojih trgovskih potovanjih, s katerimi so vzpostavili trgovinske odnose med Japonsko in preostalim svetom, zlasti s celinsko Kitajsko, s katero je Japonska pred tem prekinila svoje trgovinske in politi\xc4\x8dne vezi. _NEWLINE_Portugalci so kmalu delovali kot trgovski posredniki med tema dvema azijskim dr\xc5\xbeavama._NEWLINE_Kljub vzajemnim koristim, ki so izhajale iz teh trgovinskih stikov, je pomanjkanje primernega pristani\xc5\xa1\xc4\x8da onemogo\xc4\x8dalo pristanke tujih ladij na otoku Kju\xc5\xa1u, kar je predstavljalo veliko te\xc5\xbeavo, tako za trgovce kot za lokalne daimje (fevdalne gospode), ki so pri\xc4\x8dakovali, da bodo imeli velike koristi iz trgovine s portugalci._NEWLINE_Leta 1549 je \xc5\xa1panski jezuitski misijonar sv. Fran\xc4\x8di\xc5\xa1ek Ksaverij prispel v Kago\xc5\xa1imo in kmalu za\xc4\x8del z oznanjanjem kr\xc5\xa1\xc4\x8danstva (evangelizacijo) po vsej Japonski. Leta 1552 je zapustil Kitajsko in kmalu zatem umrl v Macau. _NEWLINE_Njegovi misijonarski nasledniki so spreobrnili \xc5\xa1tevilne daimje, med katerimi je bil najpomembnej\xc5\xa1i Omura Sumitada. Leta 1569 je Omura izdal dovoljenje za zgraditev pristani\xc5\xa1\xc4\x8da, primernega za pristanke portugalskih ladij v Nagasakiju. Novo pristani\xc5\xa1\xc4\x8de je bilo zgrajeno leta 1571, pod nadzorstvom jezuitskega misijonarja Gasparja Vilele in portugalskega kapetana majorja Trist\xc3\xa3o Vaz de Veiga, ter z osebno pomo\xc4\x8djo Omure. Majhno pristani\xc5\xa1ko naselje se je hitro razvilo v raznoliko mesto, in portugalski izdelki, uvo\xc5\xbeeni preko Nagasakija (kot so tobak, kruh, tekstil in pecivo, imenovano castellas), so kmalu postali priljubljeni med japonci. Portugalci so na Japonsko prinesli tudi veliko kitajskega blaga._NEWLINE_Zaradi politi\xc4\x8dne nestabilnosti v obdobju Sengoku (obdobje sprtih dr\xc5\xbeav) sta Omura Sumitada in voditelj jezuitov Alessandro Valignano  zasnovala na\xc4\x8drt, kako bi organizirala Dru\xc5\xbebo Jezusovo na Japonskem, ne da bi katoli\xc5\xa1ko mesto zavzel kateri od kr\xc5\xa1\xc4\x8danstvu nasprotnih daimjev. V kraj\xc5\xa1em obdobju po letu 1580 je tako mesto Nagasaki bilo jezuitska kolonija, pod njihovim upravnim in voja\xc5\xa1kim nadzorom. Postalo je tudi zato\xc4\x8di\xc5\xa1\xc4\x8de za kristjane, ki so se preselili v mesto zaradi preganjanja v drugih delih Japonske. _NEWLINE_Daimjo in general Tojomi Hideno\xc5\xa1i (Hideyoshi Toyotomi) je med svojim prizadevanjem za zdru\xc5\xbeitev Japonske poku\xc5\xa1al svoj vpliv raz\xc5\xa1iriti tudi na otok Kju\xc5\xa1u. Zaradi \xc4\x8dedalje ve\xc4\x8djega \xc5\xa1tevila kristjanov v Ju\xc5\xbeni Japonski in zaradi vme\xc5\xa1avanja jezuitskega reda v japonsko notranjo politiko, je ukazal izgon vseh jezuitskih misijonarjev ter je prevzel nadzor nad mestom. Odredba o izgonu misijonarjev je ostala v veliki meri neizvr\xc5\xa1ena in ostalo je dejstvo, da velik del prebivalcev Nagasakija javno izvaja katoli\xc5\xa1ko vero. Leta 1596 bila \xc5\xa1panska ladja San Felipe uni\xc4\x8dena v brodolomu ob obali \xc5\xa0ikokuja, Hideno\xc5\xa1i pa je od navigatorja pridobil informacijo, da so \xc5\xa1panski fran\xc4\x8di\xc5\xa1kani v ospredju na\xc4\x8drtovanega iberskega napada na Japonsko. V zameno je Hideno\xc5\xa1i ukazal javno usmrtitev na kri\xc5\xbeu \xc5\xa1estindvajsetih japonskih kristjanov v Nagasakiju, kar je bilo izvr\xc5\xa1eno 25. februarja 1560 (t.i. nagasa\xc5\xa1ki mu\xc4\x8denci). _NEWLINE_Portugalskih trgovcev izvr\xc5\xa1itev ni bistveno prizadela, zato je mesto \xc5\xa1e naprej raslo in se razvijalo. Leta 1602 so na Japonsko prispeli tudi avgu\xc5\xa1tinski misijonarji in ko je naslednje leto oblast prevzel Iejasu Tokugava (Tokugawa Ieyasu) je kr\xc5\xa1\xc4\x8danstvo \xc5\xa1e toleriral. Po njegovi smrti je bila zaradi prihoda tudi nizozemskih in angle\xc5\xa1kih trgovcev dovoljena odprta trgovina, vendar brez misijonarskega delovanja._NEWLINE_Leta 1614 je bilo kr\xc5\xa1\xc4\x8danstvo na Japonskem uradno prepovedano in vsi misijonarji so morali zapustiti Japonsko. Ve\xc4\x8dina katoli\xc5\xa1kih daimjev se je kr\xc5\xa1\xc4\x8danstvu uradno odpovedala in so k temu prisilili tudi svoje podlo\xc5\xbenike, nekateri pa tega niso hoteli in se raje preselili v Macau, na filipinski otok Luzon ali drugod po jugovzhodni Aziji. Sledila je brutalna kampanja preganjanja kristjanov na Kju\xc5\xa1uju in v drugih delih Japonske, z ve\xc4\x8dtiso\xc4\x8d pobitih in mu\xc4\x8denih ali prisiljenih, da se odre\xc4\x8dejo svoji veri. (glej: Japonski mu\xc4\x8denci).\n_START_SECTION_\nObdobje zaprtja\n_START_PARAGRAPH_\nPo neuspe\xc5\xa1nem \xc2\xbbuporu Shimabara\xc2\xab\xc2\xa0zoper klan \xc5\xa1oguna Tokugava leta 1638, so iz Nagasakija izgnali vse portugalske trgovce. V njihovo \xc4\x8detrt na umetnem otoku Dejima v mestnem pristani\xc5\xa1\xc4\x8du so se iz svojega opori\xc5\xa1\xc4\x8da Hirado preselili Nizozemci._NEWLINE_Veliki po\xc5\xbear leta 1663 je uni\xc4\x8dil velik del mesta, vklju\xc4\x8dno s templjema Mazu in Kofuku, zavetnikov kitajskih mornarjev in trgovcev._NEWLINE_Leta 1720 je bila umaknjena prepoved uporabe nizozemskih knjig, kar je imelo za posledico, da je veliko \xc5\xa1tevilo \xc5\xa1tudentov \xc5\xbeelelo v Nagasakiju preu\xc4\x8devati evropske znanosti in umetnost. Nagasaki je tako postal center t.i. rangaku (nizozemskega znanja). Med obdobjem Edo so \xc5\xa1oguni hi\xc5\xa1e Tokugava vladali mestu in v njem imenovali svojega guvernerja._NEWLINE_Nekdaj so bili zgodovinarji soglasni, da je bil Nagasaki edino japonsko okno v svet, v \xc4\x8dasu japonske izolacije v obdobju Tokugava. Danes je splo\xc5\xa1no sprejeto, da je tedaj Japonska vendarle sodelovala in trgovala s Korejo in Rusijo prek Satsuma, Tsushime oziroma Matsume. Kljub temu je tedanji Nagasaki v sodobni japonski umetnosti in literaturi upodobljen kot kozmopolitsko pristani\xc5\xa1\xc4\x8de, prepolno eksoti\xc4\x8dnih zanimivosti iz zahodnega sveta._NEWLINE_Leta 1808 je med Napoleonskimi vojnami fregata HMS Phaeton  kraljeve vojne mornarice vplula v pristani\xc5\xa1\xc4\x8de Nagasaki, med iskanjem nizozemskih trgovskih ladij. Lokalni guverner se ni mogel upreti britanskim zahtevam po hrani, gorivu in vodi, vendar je zatem napravil obredni samomor (sepuku). Po tem dogodku je bil sprejet odlok o prepovedi pristankov tujih ladij (1825) ter izdani zakoni, ki so okrepili obalno obrambo, tujcem grozili s smrtno kaznijo in spodbudili usposabljanje prevajalcev za angle\xc5\xa1ki in ruski jezik._NEWLINE_T\xc5\x8djinyashiki (\xe5\xb1\x8b \xe6\x95\xb7) ali kitajska \xc4\x8detrt v Nagasakiju je bila tudi pomemben kanal za kitajsko blago na japonskem trgu. Razli\xc4\x8dni kitajski trgovci in umetniki so se naselili v Nagasakiju. Nekateri so dejansko zdru\xc5\xbeili vloge trgovca in umetnika, kot je bil Yi Hai iz 18. stoletja. Ocenjuje se, da je morda kar tretjina tedanjega prebivalstva Nagasakija bila kitajskega porekla.\n_START_SECTION_\nObnova Meid\xc5\xbei\n_START_PARAGRAPH_\nLeta 1853 je ameri\xc5\xa1ki komodor Matthew Perry s svojo voja\xc5\xa1ko eskadro priplul v japonske vode in od \xc5\xa1oguna zahteval podobna neenakopravna trgovinska dovoljenja, kot so jih kolonialne velesile \xc5\xbee uveljavile na Kitajskem. Tako je morala Japonska v obdobju Obnove Meid\xc5\xbei ponovno odpreti zunanjo trgovino in vzpostaviti diplomatske odnose. Nagasaki je leta 1859 uradno dobil status trgovskega pristani\xc5\xa1\xc4\x8da, leta 1868 pa se je resno za\xc4\x8delo posodabljanje. Nagasaki je bil uradno razgla\xc5\xa1en za mesto 1. aprila 1889. Z legalizacijo kr\xc5\xa1\xc4\x8danstva je Nagasaki ponovno pridobil vlogo glavnega sredi\xc5\xa1\xc4\x8da rimskokatoli\xc5\xa1ke vere na Japonskem._NEWLINE_Med obdobjem Meid\xc5\xbei je Nagasaki postal sredi\xc5\xa1\xc4\x8de te\xc5\xbeke industrije in predvsem ladjedelni\xc5\xa1tva. _NEWLINE_Med prvo kitajsko-japonsko vojno in rusko-japonsko vojno je postalo pomembno pomorsko opori\xc5\xa1\xc4\x8de Japonske cesarske mornarice, pristani\xc5\xa1\xc4\x8de Nagasaki se je namre\xc4\x8d uporabljalo kot sidri\xc5\xa1\xc4\x8de bli\xc5\xbenje mornari\xc5\xa1ke voja\xc5\xa1ke baze Sasebo. Ladjedelnice so bile pod nadzorom dru\xc5\xbebe Mitsubishi (danes Mitsubishi Heavy Industries), ki je postala eden glavnih izvajalcev za cesarsko japonsko mornarico. Med drugo svetovno vojno, pred napadom z atomsko bombo, je bil Nagasaki pomembno industrijsko mesto z livarno in orodjarno Mitsubishi, tovarno motorjev Akunoura, tovarno oro\xc5\xbeja in ladjedelnico Mitsubishi, tovarno streliva Mitsubishi-Urakami, ve\xc4\x8d drugimi majhnimi tovarnami in velikimi pristani\xc5\xa1kimi ter pretovornimi zmogljivostmi, ki so zaposlovale okoli 90% mestne delovne sile. Te povezave z japonskimi vojnimi cilji so Nagasaki naredile za cilj medvojnega strate\xc5\xa1kega bombardiranja s strani zaveznikov.\n_START_SECTION_\nPovojni Nagasaki\n_START_PARAGRAPH_\nMesto je bilo po vojni obnovljeno, vendar se je dramati\xc4\x8dno spremenilo. Hitrost obnove je bila po\xc4\x8dasna. Prva preprosta stanovanja za nujne primere niso bila zagotovljena do leta 1946. Pri prenovi je bil poudarek na zamenjavi voja\xc5\xa1ke industrije z zunanjo trgovino, ladjedelni\xc5\xa1tvom in ribi\xc5\xa1tvom, kar je bilo uradno razgla\xc5\xa1eno, ko je bil maja 1949 sprejet Mednarodni zakon o obnovi mesta kulture Nagasaki. Zgrajeni so bili novi templji in nove cerkve, zaradi pove\xc4\x8danja \xc5\xa1tevila kristjanov, na novo so zgradili tudi katedralo v \xc4\x8detrti Urakami. Nekatere ru\xc5\xa1evine so ostale kot opomin, kot so toriji (torii) pred sveti\xc5\xa1\xc4\x8dem Sann\xc5\x8d. V spomin tragi\xc4\x8dnega dogodka so bili zgrajeni spomenik na sredi\xc5\xa1\xc4\x8dni to\xc4\x8dki eksplozije atomske bombe (t.i. Ground Zero), Park miru in muzej atomske bombe. Nagasaki ostaja predvsem pristani\xc5\xa1ko mesto, ki podpira bogato ladjedelni\xc5\xa1ko tradicijo in predstavlja sredi\xc5\xa1\xc4\x8de kulture ter mo\xc4\x8dan primer prizadevanj za mir na svetu. 4. januarja 2005 so bila mestu priklju\xc4\x8dena naselja I\xc5\x8djima, K\xc5\x8dyagi, Nomozaki, Sanwa, Sotome in Takashima, vsa prej v okro\xc5\xbeju Nishisonogi.'